HMPRO โกยรายได้ทะลัก 1.73 หมื่นล้าน ดันกำไร Q2 โตทะลุ 1.5 พันล้าน
HMPRO กำไรไตรมาส 2/65 ที่ 1,520 ล้านบาท โต 6.11% จากงวดเดียวกันปี 64 หลังรายได้รวมโตจากสาขาใหม่ ค่าเช่า และแผนกระตุ้นยอดขายดันรายได้รวมโตทะลุ 17,300 ล้านบาท โดยมีปัจจัยมาจากการฟื้นตัวของการบริโภคในภูมิภาค และการจัดกิจกรรมส่งเสริมการขายในงาน Homepro Super Expo ในช่วงไตรมาส 2 ปี 2565
HMPRO โชว์กำไรไตรมาส 2/65 แตะ 1.52 พันลบ. โต 6.11% จากช่วงเดียวกันปีก่อน หลังรายได้รวมโตทะลุ 1.73 หมื่นล้าน จากสาขาใหม่ ค่าเช่า และแผนกระตุ้นยอดขาย
29 ก.ค. 2565

นายคุณวุฒิ ธรรมพรหมกุล กรรมการผู้จัดการ บริษัท โฮม โปรดักส์ เซ็นเตอร์ จำกัด (มหาชน) หรือ HMPRO เปิดเผยถึงผลการดำเนินงานของบริษัทฯว่า ไตรมาสนี้ บริษัทมีรายได้รวม 17,307.56 ล้านบาท เพิ่มขึ้น 353.26 ล้านบาท หรือ 2.08 % เทียบกับ ช่วงเดียวกันปีก่อน โดยรายได้จากสัญญาที่ทำกับลูกค้า เพิ่มขึ้น 1.02% จากการเปิดสาขาใหม่ที่โฮมโปรบางนา กม.1 ในไตรมาส 4 ปี 64 และการฟื้นตัวของการบริโภคในภูมิภาคที่มีอุตสาหกรรมการท่องเที่ยวบางส่วน และการผลักดันยอดขายโดยการจัดงาน Homepro Super Expo และทางออนไลน์
ด้านต้นทุนค่าเช่า 175.90 ล้านบาท  เพิ่มขึ้น 19.61 ล้านบาท หรือ12.55 % โดยมาจากต้นทุนค่าสาธารณูปโภคที่เพิ่มขึ้นจากการกลับมาดำเนินงานได้เป็นปกติมากขึ้นเมื่อเทียบกับช่วงเวลาเดียวกันของปีก่อนและมีค่าใช้จ่ายในการขายและบริหาร 3,029.59 ล้านบาท เพิ่มขึ้น 163.41 ล้านบาท หรือ 5.70 %
เมื่อเทียบกับปีก่อน สำหรับอัตราส่วนค่าใช้จ่ายต่อยอดขายมีการปรับเพิ่มขึ้นจาก 17.74 % ในปีก่อน มาอยู่ที่ 18.57 %  จากค่าใช้จ่ายทางด้านการตลาดและการส่งเสริมการขาย ค่าใช้จ่ายกลุ่มเงินเดือนและสวัสดิการพนักงาน ค่าสาธารณูปโภคค่าขนส่งที่จัดส่งสินค้าให้ลูกค้า ค่าซ่อมแซม และการปรับสู่อัตราปกติของค่าภาษีโรงเรือน
กำไรขั้นต้นจากการขายสินค้าและการให้บริการลูกค้า (Home Service) รวมจำนวน 4,195.45 ล้านบาท เพิ่มขึ้น 129.83 ล้านบาท หรือ 3.19% เมื่อเทียบกับปีก่อน รวมถึงอัตรากำไรขั้นต้นต่อยอดขายเพิ่มขึ้นจาก 25.17% ในปีก่อน มาอยู่ที่ 25.71% ซึ่งเป็นผลมาจากการเปลี่ยนแปลงส่วนผสมของกลุ่มสินค้าที่มีอัตรากำไรสูง รวมถึงรายได้จากการบริการที่เพิ่มขึ้น แม้ต้นทุนค่าขนส่งในการกระจายสินค้าสู่สาขาจะปรับตัวสูงขึ้นจากราคาน้ำมันก็ตาม
ในไตรมาส 2/2565 ประเทศไทยเผชิญกับแรงกดดันทางด้านเศรษฐกิจจากอัตราเงินเฟ้อที่พุ่งสูงขึ้นแตะระดับ 7% ซึ่งนับได้ว่าเป็นระดับสูงที่สุดในรอบ 14 ปีที่ผ่านมา ทั้งนี้จากค่าใช้จ่ายด้านพลังงานและต้นทุนวัตถุดิบที่แพงขึ้น ส่งผลกระทบต่อผู้ผลิตและผู้จัดจำหน่าย ทั้งในด้านต้นทุนของสินค้าและ ต้นทุนในการบริหารจัดการที่เพิ่มขึ้น โดยเฉพาะจากน้ำมันดีเซล ซึ่งเป็นปัจจัยสำคัญต่อต้นทุนค่าขนส่งในภาคธุรกิจ ที่เริ่มมีการปล่อยราคาลอยตัวตั้งแต่เดือนพฤษภาคม แต่บริษัทฯ ยังพยายามบริหารจัดการต้นทุน และค่าใช้จ่ายที่เกี่ยวข้อง โดยมีการควบคุม และปรับปรุงประสิทธิภาพในด้านต่างๆ ทั้งทางการบริหารในสาขาของบริษัท รวมถึงการบริหารในระบบห่วงโซ่ อุปทาน ควบคู่ไปด้วยเช่นกัน
อย่างไรก็ตามบริษัทฯ ยังคงผลักดันยอดขายอย่างต่อเนื่องโดยในไตรมาส 2 บริษัทฯ ได้มีการจัดงาน Homepro Super Expo ช่วงวันที่ 2-6 เมษายน 2565 ซึ่งเป็นการจัดกิจกรรมส่งเสริมการขายที่โฮมโปทุกสาขาทั่วประเทศ และทางออนไลน์ ซึ่งถือเป็นการเพิ่มช่องทางให้กับลูกค้าในการซื้อสินค้าและบริการ เพื่อสร้างความสะดวกในการเลือกซื้อสินค้าให้กับลูกค้า   นายคุณวุฒิ กล่าวทิ้งท้าย
สำหรับผลการดำเนินงานครึ่งปีแรกของปี 2565  มีกำไรสุทธิ 3,031.02 ล้านบาท เพิ่มขึ้น 235.96 ล้านบาท หรือเพิ่มขึ้น 8.44% จากช่วงเดียวกันของปีก่อนที่กำไรสุทธิ  2,795.06 ล้านบาท โดยมีรายได้รวม 33,980.07 ล้านบาท เพิ่มขึ้น 1,193.22 ล้านบาท หรือเพิ่มขึ้น 3.64% จากช่วงเดียวกันของปีก่อนที่มีรายได้รวม 32,786.86 ล้านบาท 